钦定古今图书集成/明伦汇编/官常典/第395卷 > 刘随
## 钦定古今图书集成/明伦汇编/官常典/第395卷 > 刘随

按《宋史》本传：“刘随，字仲豫，开封考城人。以进士及第，
为永康军判官。军无城堞，每伐巨木为栅，坏辄以他
木易之，颇用民力。随因令环植杨柳数十万株，使相
连属，以为限界，民遂得不扰。属县令受赇鬻狱，转运
使李士衡托令于随，不从。士衡愤怒，乃奏随苛刻不
堪从政，罢归不得调。初，西南彝市马入官，苦吏诛索”，
随为绳按之。既罢，彝人数百诉于转运使曰：“吾父何
在？”事闻，乃得调。后改大理寺丞，为详断官。李溥以赃
败，事连权贵，有司希旨不穷治，随请再劾之，卒抵溥
罪。晁迥荐通判益州。吕夷简安抚川、陕，又言其材，以
太常博士改右正言，数月，坐尝为开封府发解巡捕
官，而不察举人私以策相授，降监济州税，稍徙通
判晋州。还朝，迁右司谏，为三司户部判官。随在谏职，
数言事，尝言：“今之所切在于纳谏，其馀守常安靖而
已。”又奏：“频年水旱，咎在执事，大臣忿争不和，请察王
钦若等所争，为辨曲直。”又因星变言：“国家本支蕃衍，
而安定王之外，封策未行。望择贤者，用唐故事，增广
嗣王、郡王之封，以慰祖宗意。”时下诏蜀中，选优人补
教坊，随以为贱工不足辱诏书。又劾奏江淮发运使
锺离瑾载奇花怪石数十艘纳禁中及赂权贵。累疏
论丁谓奸邪，不宜还之内地；胡则，谓之党，既以罪出
陈州，不当复进职。王钦若既死，诏塑其像茅山，列于
仙宫。随言：“钦若赃污无忌惮，考其行，岂神仙耶？宜察
其妄。”又言：“李维以词臣求换武职，非所以励廉节。”前
后所论甚众。帝既益习天下事，而太后犹未归政，随
请军国常务专禀帝旨，又谏太后不宜数幸外家，太
后不悦。会随请外，出知济州，改起居郎。久之，迁尚书
刑部员外郎，入兼侍御史知杂事。上言：“比年庶官侥
幸请托，或对见之际，涕泗祈恩；或绩效甚微，衒鬻要
赏。亦有藩翰之臣，位尊职重，表章不逊，请求靡厌。按
察之司，燕安顾望，以容奸为大体，以举职为近名，以
巧诈为贤，以恬退为拙。以至贪残者渎于货财，老疾
者不知止足，请行申儆之法。”朝廷为下诏戒中外。未
几，权同判吏部流内铨，以《长定格》从事，吏不得为奸。
改三司盐铁副使。使契丹，以病足痹，辞不能拜。及还，
为有司劾奏，夺一官，出知信州，徙宜州。再迁工部郎
中、知应天府。召为户部副使，改天章阁待制，不旬日
卒。随与孔道辅、曹修古同时为言事官，皆以清直闻。
随临事明锐敢行，在蜀，人号为“水晶灯笼。”初，使契丹
还，会贬，而官收所得马十五乘，既卒，帝怜其家贫，赐
钱六十万。